മെഡിക്കല് കോളജില് കരള് മാറ്റിവയ്ക്കല് ശസ്ത്രക്രിയ ഉടന്: മന്ത്രി വീണാ ജോര്ജ് ഗാന്ധിനഗര്: കോട്ടയം മെഡിക്കല് കോളജ് ആശുപത്രിയില് രണ്ടു മാസത്തിനുള്ളില് ആദ്യ കരള് മാറ്റിവയ്ക്കല് ശസ്ത്രക്രിയ നടത്താന് സാധിക്കുമെന്ന് ആരോഗ്യമന്ത്രി വീണാ ജോര്ജ്. മെഡിക്കല് കോളജ് ആശുപത്രിയില് നിര്മാണം പൂര്ത്തീകരിച്ച 8.89 കോടിയില്പ്പരം രൂപയുടെ വികസന പദ്ധതികളുടെ ഉദ്ഘാടനം നിര്വഹിച്ചു പ്രസംഗിക്കുകയായിരുന്നു മന്ത്രി. രോഗിയുടെ ജീവന്തിരിച്ചു പിടിക്കുന്നതൊപ്പം കുടുംബം നേരിടുന്ന സാന്പത്തിക പ്രതിസന്ധി ഒഴിവാക്കാനുള്ള ശ്രമങ്ങളാണ് നടപ്പാക്കുക. വ്യാജപ്രചാരണത്തില് അവയവദാനപ്രക്രിയയില്നിന്ന് ആളുകള് പിന്തിരിയുന്ന സാഹചര്യമൊഴിവാക്കാന് കെസോട്ടോ എന്ന പേരില് സൊസൈറ്റി രൂപീകരിച്ചിട്ടുണ്ടെന്നും മന്ത്രി പറഞ്ഞു. മെഡിക്കല് കോളജില് ഹെമറ്റോളജി ഡിപ്പാര്ട്ട്മെന്റ് ആരംഭിക്കാനുള്ള ശ്രമങ്ങള് ആരംഭിച്ചതായും കരള് മാറ്റിവയ്ക്കല് ശസ്ത്രക്രിയ വിഭാഗത്തില് പുതിയ ഉപകരണം വാങ്ങുന്നതിനായി എംഎല്എ ഫണ്ടില്നിന്ന് 12 ലക്ഷം രൂപ അനുവദിച്ചതായും അധ്യക്ഷത വഹിച്ച മന്ത്രി വി.എന്. വാസവന് പറഞ്ഞു. തോമസ് ചാഴികാടന് എംപി മുഖ്യപ്രഭാഷണം നടത്തി. മെഡിക്കല് കോളജ് ആശുപത്രി സൂപ്രണ്ട് ഡോ. ടി.കെ. ജയകുമാര് വികസനറിപ്പോര്ട്ട് അവതരിപ്പിച്ചു. 6.20 കോടി രൂപ ചെലവില് നിര്മിച്ച നഴ്സിംഗ് കോളജ് ഓഡിറ്റോറിയം, ലൈബ്രറിപരീക്ഷ ഹാള്, 40 ലക്ഷം രൂപ ചെലവില് നവീകരിച്ച ഏഴ്, എട്ട് ന്യൂറോ സര്ജറി വാര്ഡുകള്, ഒരു കോടി രൂപ ചെലവില് കുട്ടികളുടെ ആശുപത്രിയില് സ്ഥാപിച്ച ഓക്സിജന് ജനറേറ്റര്, 1.05 കോടി രൂപ ചെലവില് സ്ഥാപിച്ച 750 കെവി ജനറേറ്റര്, സബ്സ്റ്റേഷന്, 24.11 ലക്ഷം രൂപ ചെലവില് നിര്മിച്ച നെഫ്രോളജി ലാബ് എന്നിവയുടെ ഉദ്ഘാടനമാണ് നടന്നത്.